Animácia (cestovný ruch)

Animácia voľného času alebo len animácia je samostatný odbor cestovného ruchu zaoberajúci sa organizáciou voľného času resp. voľnočasových aktivít pre dovolenkárov, ktorí prechodne pobývajú v strediskách cestovného ruchu a turistických destináciách. 

Základnou funkciou animácie voľného času je zabezpečiť pre turistov aktívnu zábavu a plnohodnotné využitie voľného času počas ich pobytu v danom mieste. Najčastejšie je realizovaná vo forme animačného programu, ktorého súčasťou sú športové aktivity, umenie (divadlo, hudba, tanec) a animačné aktivity pre deti.

Funkcie a druhy animácie 
Najdôležitejšie funkcie animácie voľného času sú:
 relaxačná – zabezpečuje uvoľnenie sa a odbúranie stresu nahromadeného z denného stereotypu a pracovných povinností,
 integračná – animačné aktivity spájajú ľudí a umožňujú nadväzovanie nových kontaktov,
 motivačná – animácia podporuje ľudí v aktívnom a plnohodnotnom využívaní voľného času,
 progresívna – aktívna účasť na animačných aktivitách vedie k osobnému rozvoju a rozvíja medziľudskú komunikáciu.

Medzi najbežnejšie druhy animácie voľného času patrí:
 animácia pre deti – rôzne aktivity pre deti najčastejšie organizované v tzv. detských kluboch
 športová animácia – športové, adrenalínové a rekreačné aktivity v hoteloch a turistických destináciách,
 večerná resp. „show“ animácia – kultúrny program (napr. divadelné alebo tanečné predstavenie, spev, súťaže atď.) vo večerných hodinách, zvyčajne v hoteloch,
 „all-round“ animácia – zmiešaný druh animácie, ide o kombináciu viacerých druhov aktivít resp. o animátora voľného času, ktorý zabezpečuje animačné aktivity rôzneho charakteru.

Referencie

Použitá literatúra 
 
 

Cestovný ruch